**Til gruppeledere/danseledere og dansere i SN Region Hedmark**

Styret i regionen vedtok i sak 21/20 og gjøre en henvendelse til alle gruppene i Hedmark for å oppdatere seg på dansesituasjonen.

**Alle 19 gruppene i Hedmark har vi vært i kontakt med.**

Her kommer et sammendrag av undersøkelsen.

**AKTIVITET I DANSEGRUPPENE**

Året startet så bra med dans i alle grupper, men så kom pandemien og alt ble nedstengt i mars mnd.. Nedstengingen førte til at det ikke ble danseaktivitet resten av 1. halvår. Bråstopp for seniordansen.

Men det ble nok for stille for noen. To store ildsjeler fra Hamar begynte i det små med linedans, først ute, så på terrasser. Dette eskalerte og etterhvert ble linedansen flyttet til scenen på Domkirkeodden. Hit kom opptil 25-28 dansere. Det ble danset i mange uker i sommer. Meget oppfinnsomt.

Alle grupper hadde håp og ønske om å komme i gang igjen fra høsten. Med en litt trøblete høststart kom mange grupper i gang fra september. En gruppe hadde ukentlig dansen ute inntil det ble for kaldt. En annen gruppe klarte sort sett og få gjennomført danseaktiviteten inne, men med forhåndspåmelding for hver gang. Ca 15 dansere hver dansedag.

Men så skjedde det igjen etter en del danseuker at nedstenging ble gjennomført på nytt grunnet smittesituasjonen. Pr. nå har ingen grupper aktivitet, men mange er allerede i startgropa for å komme i gang fra nyttårsskifte.

**LITT NYTT FRA REGIONEN**

Regionen skulle hatt arrangert danseledertreff i januar til neste år. Dessverre har vi med «blødende hjerte» måtte avlyse treffet. Vi kommer sterkere igjen senere.

Så var det regionturen til Storefjell i juni neste år. Vi satser på å få til en tre dagers tur med full danseaktivitet og påmeldingsfrist 10.04.21. **Denne må vi få til.** Prospekt for turen blir sendt til gruppeledere før jul.

Forøvrig legges møtereferatet av 02.12 ut på **seniordans.no** **under Hedmark** så snart det er klart. Følg med……

Med hilsen for styret i SN Region Hedmark 04.12.20

Kåre Opheim